**Fimmti fundur stjórnar Fjár- og hjarðhundadeildar, 02.september 2020.**

Mættir eru allir meðlimir stjórnar: Jónína Guðmundsdóttir, formaður, Jóhanna Eivinsdóttir, gjaldkeri, Elín Lára Sigurðardóttir, meðstjórnandi, Birna Sólveig Kristjónsdóttir, meðstjórnandi og Svava Björk Ásgeirsdóttir ritari.

Stjórn kemur nú saman í fyrsta sinn eftir sumarfrí. Ljóst er að covid hefur haft mjög takmarkandi áhrif á starf félagsins og er starf fjár- og hjarðhundadeildar þar ekki undanskilið. Stjórn er þó bjartsýn á komandi misseri og hefur lagt drög að starfi deildar nú á haustönn. Það eru ýmis mál í vinnslu og önnur sem lokið hafa úrvinnslu. Viðburðir eru á döfinni sem og aðrir sem ekki er unnt að halda.

Stjórn vill enn og aftur beina því til félagsmanna að saman erum við HRFÍ, okkur ber að standa vörð um hagsmuni og velferð dýranna okkar og við höfum sýnt það að saman getum við gert gott félag enn betra. Stjórn Fjár - og hjarðhundadeildar óskar eftir áframhaldandi góðum samskiptum og samvinnu við félagsmenn í deildinni líkt og hefur sýnt sig á liðnum misserum. Deildin okkar vex stöðugt og félagsmönnum í deild fjölgar. Mikilvægt er að ræktendur kynni starf félagsins og kynni fjár – og hjarðhundadeild sérstaklega fyrir sínum hvolpakaupendum og bendi þeim auk þess á annað starf innan félagsins sem gæti hentað viðkomandi. Auk þess þarf félagið alltaf á sjálfboðaliðum að halda í hin ýmsu störf og vonast stjórn eindregið eftir því að félagsmenn í deild láti ekki sitt eftir liggja þegar á þarf að halda.

Fundarefni:

1. **Sumarhittingur** deildar sem haldinn var í Sólheimakoti þann 24.júní 2020 gekk mjög vel. Veðrið lék við félagsmenn og voru það um 30 manns og hundar sem mættu á viðburðinn. Hundar af tegundunum border collie, australian shepherd, collie smooth, white swiss shepherd, sheltie og corgi nutu samverunnar í stuttri göngu og að henni lokinni snæddu gestir grillaðar pylsur í boði deildar. Stjórn vill þakka félögum kærlega fyrir komuna og góðar undirtektir. Það er mikils virði að fólk nýti sér þá viðburði sem blásið er til.
2. **Deildarsýning:** Stjórn hafði ýmislegt á prjónunum en eins og allir vita hefur heimsfaraldur sett sitt strik í reikninginn hjá okkur eins og öðrum. Stjórn hafði skipulagt og undirbúið deildarsýningu sem átti að fara fram um miðjan október. Stjórn ákvað í sumar að slá þeirri sýningu á frest um sinn. Stefnan er tekin á vormánuði 2021 og vonum við að ástandið verði þá orðið raunhæft til þess að halda sýningu með erlendum dómara sem hefur réttindi á allar tegundir í okkar deild. Það er skemmtilegra að halda deildarsýningu þar sem allar tegundir innan okkar deildar geta tekið þátt. Því miður getum við ekki haldið deildarsýningu með einungis íslenskum dómurum þar sem að íslenskir dómarar hafa ekki lokið dómararéttindum á allar tegundir í okkar deild. Það er von okkar að félagsmenn sýni þessari ákvörðun skilning og taki vel við sér þegar deildarsýningin verður auglýst á nýju ári.
3. **Erindi** frá félagsmanni er varðar nýja nafnbót fyrir þá hunda sem hafa lokið og staðist nýtt FCI NHAT smalaeðlispróf. Málið er í vinnslu.
4. **Erindi** er barst þann 03.06.2020 tekið fyrir. Varðaði það ýmis mál tengd tengiliðum almennt og tengilið í deild fjár – og hjarðhundadeild, auk persónulegs ósættis frá árinu 2017. Tveir aðilar í núverandi stjórn komu að því máli á einn eða annan hátt og viku af fundinum á meðan málið var afgreitt. Ákveðnum spurningum í erindi viðkomandi verður svarað skriflega en ákveðið var að senda málið áfram í heild sinni til siðanefndar til frekari úrvinnslu.
5. **Nýjar ræktunarreglur:** Drög að nýjum ræktunarreglum frá ræktunar – og staðlanefnd voru send stjórn til aflestrar og samþykkis í maí sl. Ekkert athugavert kom þar fram, að mati stjórnar, og var það vissa stjórnar að aðrir félagsmenn myndu fá tækifæri til þess að koma með ábendingar og tillögur til ræktunar-og staðlanefndar innan tiltekins tíma. Svigrúm var afar lítið að okkar mati til þess að vinna þetta dýpra og betur. Það fórst fyrir hjá stjórn að hafa samband við tengiliði þá þegar og bera undir þá þessar nýju tillögur, enda tíminn naumur sem gefinn var. Stjórn fagnaði því kynningarfundi sem HRFÍ stóð fyrir í vor og vonandi að flestir hafi sótt hann til að kynna sér málið. Nú er stefnan tekin á að vinna með tengiliðum og ræktendum í hverri tegund í að skoða þessar nýju reglur. Þannig fá allir tækifæri til þess að koma með athugasemdir og ábendingar sem stjórn móttekur og vísar áfram til ræktunar – og staðlanefndar og stjórnar HRFÍ.
6. **Tengiliðir:** Stjórn hefur mikinn vilja til að vinna betur og nánar með tengiliðum tegunda í deild. Á dagskrá er að halda samráðsfund með tengiliðum í tegundum deildar og stjórn deildar á skrifstofu HRFí í byrjun nóvember. Tímasetning verður auglýst von bráðar. Meðal dagskrárliða á samráðsfundinum er t.d. starfsreglur tengiliða, verklag og samskipti við félagsmenn í deild. Umræður um starf tengiliðar. Nauðsynlegt er fá fram ólíka reynslu, sjónarmið og vinnulag sitjandi tengiliða og reyna að taka höndum saman um að bæta innra starf og samskipti milli sjálfboðaliða innan deildarinnar.
7. **Smalaeðlipróf og fjárhundapróf**: Verið er að skoða möguleikann á að halda prófin. Ljóst er að áhugi er fyrir hendi og síðast komust færri að en vildu. Málið er í vinnslu.
8. **Vinnureglur stjórnar og drög að verklagsreglum tengiliða**: Verið er að leggja drög að reglum. Vinnureglur stjórnar þurfa að líta dagsins ljós sem og verklagsreglur tengiliða. Reglurnar verða lagðar fyrir á næsta aðalfundi deildar til samþykktar.
9. **Aðventukvöld og uppskeruhátíð:** Líkt og hefð er fyrir verður aðventukvöld og uppskeruhátíð vonandi á sínum stað í byrjun desember. Nánast auglýst síðar. Stjórn biðlar til félagsmanna um að aðstoða við söfnun vinninga fyrir árlegt valhappdrætti.
10. **Sýninganefnd HRFÍ:** Fyrir hönd Fjár – og hjarðhundadeildar hefur Ragnar Líndal Evuson boðið sig fram til starfa í sýninganefnd og auk hans hefur Þór Hjálmar Ingólfsson boðist til að leggja hönd á plóg við störf sýninganefndar. Stjórn þakkar þeim kærlega fyrir komandi framlag í þágu félagsins.
11. Fundi slitið.